《含经堂古干梅歌》
清代·弘历

菀枯消息真无穷，女夷巧会偷天工。谁谓死灰槁木质，却有生意含其中。

朵云一盆槎枒倚，数英忽绽昌条绮。常见画图方朔翁，臞骨棱棱簪玉蕊。

烟雨楼前阅岁华，携来书室陪清嘉。含经味道藉远俗，绯桃绿李纷如麻。

春来依旧冰雪姿，浙云燕月夫岂知。驿致偶寄一时兴，刘协之言有所思。